b'\n_START_ARTICLE_\nRobert Hooke\n_START_PARAGRAPH_\nRobertas Hukas (Robert Hooke, 1635\xc2\xa0m. liepos 18 d. Freshwater miestelyje, Anglija\xc2\xa0\xe2\x80\x93 1703\xc2\xa0m. kovo 3 d.)\xc2\xa0\xe2\x80\x93 angl\xc5\xb3 gamtos tyrin\xc4\x97tojas, gars\xc4\x97j\xc4\x99s savo universalumu.\n_START_SECTION_\nBiografija\n_START_PARAGRAPH_\nGim\xc4\x97 1635\xc2\xa0m. Anglijos Freshwater miestelyje. Jo t\xc4\x97vas vadovavo vienai to miestelio ba\xc5\xbeny\xc4\x8di\xc5\xb3, tad Robertas, kaip ir jo trys broliai, kurie visi buvo pastoriais, tik\xc4\x97josi gauti reikiam\xc4\x85 i\xc5\xa1silavinim\xc4\x85 ir prisijungti prie t\xc4\x97vo. Ta\xc4\x8diau nuo pat vaikyst\xc4\x97s Robert\xc4\x85 kamavo nuolat pasikartojantys galvos skausmai, tad t\xc4\x97vas, baimindamasis, kad jis nesugeb\xc4\x97s \xc4\xafgyti reikiamo i\xc5\xa1silavinimo, nusprend\xc4\x97 leisti Robertui pa\xc4\x8diam pasirinkti gyvenimo keli\xc4\x85._NEWLINE_Nuo 13 met\xc5\xb3 Hooke`as mok\xc4\x97si Westminsterio mokykloje. 1653\xc2\xa0m. jis gavo viet\xc4\x85 Oksfordo ba\xc5\xbeny\xc4\x8dios chore, kur sutiko chemik\xc4\x85 ir fizik\xc4\x85 Robert\xc4\x85 Boyle`\xc4\x85, kuris jam pasi\xc5\xabl\xc4\x97 tapti jo asistentu._NEWLINE_1660\xc2\xa0m. eksperimentais nustat\xc4\x97, bet tik 1676\xc2\xa0m. paskelb\xc4\x97 savo Huko d\xc4\x97sn\xc4\xaf: \xe2\x80\x9ekoks i\xc5\xa1t\xc4\xafsimas, tokia j\xc4\x97ga\xe2\x80\x9c (nors ir s\xc4\x85vokos kaip \xc4\xaftempiai ar deformacijos R. Hukui dar nebuvo \xc5\xbeinomos)._NEWLINE_1662 m. Hooke`as gavo eksperiment\xc5\xb3 kuratoriaus viet\xc4\x85 naujai \xc4\xafkurtoje Karali\xc5\xa1koje draugijoje (Royal Society), kur buvo atsakingas u\xc5\xbe eksperiment\xc5\xb3 rengim\xc4\x85 jos susitikim\xc5\xb3 metu._NEWLINE_1665 m. i\xc5\xa1leido knyg\xc4\x85 \xe2\x80\x9eMikrografija\xe2\x80\x9c, kurioje pateik\xc4\x97 keleto mikroskopini\xc5\xb3 ir teleskopini\xc5\xb3 steb\xc4\x97jim\xc5\xb3 rezultatus bei kelet\xc4\x85 originali\xc5\xb3 biologini\xc5\xb3 pasteb\xc4\x97jim\xc5\xb3. Jis pirmasis pavartojo biologin\xc4\xaf termin\xc4\x85 l\xc4\x85stel\xc4\x97 (angl. cell), nes stebint augalo l\xc4\x85steles jos jam pasirod\xc4\x97 pana\xc5\xa1ios \xc4\xaf vienuolyno celes. Hooke`as da\xc5\xbenai siejamas su l\xc4\x85stel\xc4\x97s atradimu, ta\xc4\x8diau tuo abejoti ver\xc4\x8dia pernelyg didelis jo mikroskopo paprastumas._NEWLINE_Tais pa\xc4\x8diais 1665\xc2\xa0m. Hooke`as u\xc5\xbe\xc4\x97m\xc4\x97 geometrijos profesoriaus post\xc4\x85 Greshamo koled\xc5\xbee, taip pat buvo Christopherio Wreno asistentu padedant atstatyti Londono miest\xc4\x85 po did\xc5\xbeiojo gaisro 1666-aisiais._NEWLINE_Hooke`as mir\xc4\x97 Londone, 1703\xc2\xa0m. Per savo gyvenim\xc4\x85 jis buvo sukaup\xc4\x99s mil\xc5\xbeini\xc5\xa1k\xc4\x85 sum\xc4\x85 pinig\xc5\xb3, kurie po jo mirties buvo rasti jo kambaryje.'